Tour de France

Tour de France ("Jelajah Perancis", sebutan bahasa Perancis: [tuʁ də fʁɑ̃s]) ialah sebuah perlumbaan basikal berperingkat tahunan yang diadakan di Perancis tetapi kadangkalanya juga melepasi tempat-tempat tertentu di negara-negara jiran. Perlumbaan pertama dianjurkan pada tahun 1903 untuk melariskan penjualan akhbar L'Auto yang kini dikendalikan oleh Pertubuhan Sukan Amaury dan ia berterusan sehingga hari ini, kecuali pada tempoh tertentu disebabkan kedua-dua Perang Dunia. "Jelajah" ini dipanjangkan laluan perjalanannya secara beransur sehingga ke serata dunia apabila perlumbaan tersebut mendapat perhatian orang ramai, dan penyertaan dalam perlumbaan ini menjadi lebih terbuka kepada para penunggang dari negara-negara selain Perancis. Tour de France merupakan perlumbaan anjuran Pertubuhan Penunggang Basikal Antarabangsa ("UCI World Tour"), oleh itu pasukan yang terlibat dalam perlumbaan ini kebanyakannya terdiri daripada pasukan berbasikal profesional diiktiraf oleh pertubuhan tersebut ("UCI WorldTeams") kecuali pasukan yang dijemput para penganjur.

Tour de France merupakan perlumbaan basikal yang tertua dan paling berprestij dalam kalangan pertandingan lain yang seumpamanya di benua Eropah seperti Giro d'Italia di Itali dan Vuelta a España di Sepanyol.

Ringkasan 
Perlumbaan ini biasanya diadakan terutamanya pada bulan Julai. Laluan yang diaturkan dalam setiap perlumbaan berubah-ubah setiap tahun namun format perlumbaan tetap sama dengan adanya percubaan masa, laluan yang merentasi pergunungan Pyrene dan Alp, serta tempat penamat perlumbaan di Champs-Élysées, Paris. Perlumbaan-perlumbaan terkini Tour de France merangkumi segmen (peringkat) 21 hari lamanya dalam tempoh 23 hari dan meliputi sepanjang 3500 km (2200 batu). Perlumbaan ini bersilih berganti antara litar-litar arah jam dan arah lawan jam di Perancis.

Bilangan pasukan yang terlibat berbeza-beza antara 20 dan 22 pasukan, setiap pasukan terdiri daripada sembilan penunggang. Setiap peringkat ditetapkan masa penghabisannya dengan masa yang dikumpul setiap penunggang akan dikirakan dengan masa peringkat masing-masing. Penunggang yang mengumpul masa penamat yang paling sedikit adalah pemenang yang dipakaikan jersi kuning (bahasa Perancis: maillot jaune). Meskipun pengelasan utama merupakan perlumbaan yang paling diminati orang ramai, ada juga pengelasan-pengelasan lain yang dipertandingkan di dalam "Jelajah" ini: pengelasan mata untuk pemecut, pengelasan gunung untuk pendaki, pengelasan penunggang muda untuk peserta di bawah umur 26 serta pengelasan pasukan untuk pasukan yang tercepat. Memenangi satu peringkat juga menaikkan prestij sesebuah pasukan melalui pakar pemecut pasukan.

Impak 
Tour ini menjadi tumpuan penting bagi para penonton di Eropah dengan berjuta-juta orang mengiringi laluan perlumbaan, bahkan ada juga yang sanggup berkhemah demi mendapatkan tempat duduk yang terbaik.

Sejarawan Perancis bernama Jean-Luc Boeuf dan Yves Léonard mengatakan kebanyakan orang Perancis tidak banyak mengetahui muka bumi negara mereka sehingga akhbar L'Auto mula menerbitkan peta-peta perlumbaan tersebut.

Nota

Rujukan 

Sumber utama

Bacaan lanjut

Pautan luar 
 
 Yahoo! Sport (UK & Ireland): Tour de France